Kryšan Bjedrich Faber

Kryšan Bjedrich Faber ( Christoph Friedrich Faber; * 19. nowembra 1682 w Bukowje pola Rólan, † 9. apryla 1748 w Klukšu) bě ewangelski farar a zběrar serbskich knihow.

Narodźi so jako syn fararja a wopytowaše gymnazij w Budyšinje. Wot lěta 1703 studowaše w Lipsku teologiju. Po studiju bě wot 1710 do 1731 z diakonom w Klukšanskej wosadźe, hdźež bě jeho nan z fararjom a přewza po nanowej smjerći jeho zastojnstwo, kotrež wukonješe hač do swojeje smjerće w lěće 1748.

Faber zběraše serbske knihi a wotkaza swoju biblioteku na kóncu žiwjenja radniskej knihowni w Budyšinje. Jeho Verzeichnis aller edierten wendischen Schriften des oberlausitz-budissinischen-camenzischen und löbauischen Kreises nebst kurzen Anmerkungen, welche alle zusammen colligiret und besitzet Christoph Friedrich Faber (Acta historico ecclesiastica 1746) je po zapisu w knize Christiana Gerbera Die unbekannten Wohltaten Gottes in den beiden Markgraftümern Ober- und Niederlausitz (Drježdźany/Lipsk 1720) druha najstarša bibliografija serbskich ćišćow. Faber nimo toho serbske nabožinske spisy přełožowaše a wudawaše.

 Žórło 

Kategorija:Muž
Kategorija:Rodź. 1682
Kategorija:Zemr. 1748
Kategorija:Serb
Kategorija:Ewangelsko-lutherski farar
Kategorija:Bibliograf
Kategorija:Awtor
Kategorija:Literatura (18. lětstotk)
Kategorija:Serbska literatura
Kategorija:Wosoba (Klukš)